
PANEVĖŽIO MIESTO SAVIVALDYBĖS TARYBA


SPRENDIMAS
DĖL PANEVĖŽIO MIESTO FUTBOLO SPORTO ŠAKOS PLĖTROS PROGRAMOS FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠO PATVIRTINIMO

[bookmark: registravimoDataIlga][bookmark: registravimoNr]2026 m. rugsėjo 10 d. Nr. TSP-407
Panevėžys


Vadovaudamasi Lietuvos Respublikos vietos savivaldos įstatymo 6 straipsnio 29 punktu, 15 straipsnio 2 dalies 13 ir 32 punktais ir Lietuvos Respublikos sporto įstatymo 10 straipsnio 1 dalimi ir įgyvendindama Panevėžio miesto plėtros 2021–2027 metų strateginį planą, patvirtintą Panevėžio miesto savivaldybės tarybos 2021 m. gruodžio 23 d. sprendimu Nr. 1-362 „Dėl Panevėžio miesto strateginio plėtros 2021–2027 metų plano ir Panevėžio miesto strateginio plėtros 2021–2027 metų plano įgyvendinimo priežiūros tvarkos aprašo patvirtinimo“, Panevėžio miesto savivaldybės taryba  n u s p r e n d ž i a:
1.	Patvirtinti Panevėžio miesto futbolo sporto šakos plėtros programos finansavimo iš savivaldybės biudžeto lėšų tvarkos aprašą (pridedama).
2. Pripažinti netekusiu galios Panevėžio miesto savivaldybės tarybos 2024 m. gruodžio 27 d. sprendimą Nr. 1-563 „Dėl Panevėžio miesto futbolo sporto šakos 2025–2027 metų plėtros programos ir jos finansavimo iš savivaldybės biudžeto lėšų konkurso nuostatų patvirtinimo“.
3.	Nustatyti, kad sprendimas:
3.1.	skelbiamas Teisės aktų registre ir Panevėžio miesto savivaldybės interneto svetainėje;
3.2.	įsigalioja kitą dieną po oficialaus paskelbimo Teisės aktų registre.


Savivaldybės merė	Loreta Masiliūnienė

PATVIRTINTA
Panevėžio miesto savivaldybės tarybos
                                sprendimu Nr. 

PANEVĖŽIO MIESTO FUTBOLO SPORTO ŠAKOS PLĖTROS PROGRAMOS FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠAS

I SKYRIUS
BENDROSIOS NUOSTATOS

1. Panevėžio miesto futbolo sporto šakos plėtros programos finansavimo iš savivaldybės biudžeto lėšų tvarkos aprašo (toliau – Aprašas) paskirtis – įvertinti ir atrinkti teikiamas jaunojo futbolininko ugdymo programas (toliau – Programa), nustatyti Programoms bei pareiškėjų veiklos rezultatams taikomus reikalavimus, apibrėžti Programoms skiriamų Panevėžio miesto savivaldybės (toliau – Savivaldybė) biudžeto lėšų (toliau – lėšos) skyrimo principus, lėšų naudojimo ir Programų vertinimo tvarką.
2. Lėšos Programoms finansuoti kiekvienais metais numatomos Savivaldybės biudžete.
3. Savivaldybės meras ar jo įgaliotas Savivaldybės administracijos direktorius (toliau – ir atrankos organizatorius), vadovaudamasis šiuo Aprašu, vykdo Savivaldybei pateiktų Programų atranką ir priima sprendimus dėl jų finansavimo.
4. Apraše vartojamos sąvokos: 
4.1. Krepšelis – šiame Apraše nustatyta tvarka apskaičiuotos Savivaldybės pareiškėjui skiriamos lėšos Jaunojo futbolininko ugdymo programai vykdyti. 
4.2. Mokinių registras – Nacionalinės švietimo agentūros įsteigta mokinių, kurie mokosi pagal pradinio, pagrindinio, vidurinio ugdymo ir (ar) formaliojo profesinio mokymo, neformaliojo vaikų švietimo ir formalųjį švietimą papildančias, ikimokyklinio ir priešmokyklinio ugdymo programas, registracijos sistema.
4.3. NŠPR – Lietuvos Respublikos švietimo, mokslo ir sporto ministerijos įsteigtas Neformaliojo švietimo programų registras.
4.4. Paraiška – Savivaldybės mero ar jo įgalioto Savivaldybės administracijos direktoriaus tvirtinama dokumento forma, kurią šiame Apraše nustatyta tvarka pareiškėjas pildo ir teikia Savivaldybei, siekdamas gauti krepšelį.
4.5. Pareiškėjas – juridinis asmuo, registruotas ne trumpiau kaip vienus metus Savivaldybės teritorijoje. Pareiškėju negali būti Savivaldybei pavaldi biudžetinė įstaiga.
4.6. Programa – jaunojo futbolininko kompetencijų ir asmenybės ugdymo tikslus, turinį, sportinio ugdymo metodus ir pasiekimus numatanti Jaunojo futbolininko ugdymo programa, parengta vadovaujantis Sportinio ugdymo organizavimo rekomendacijomis, patvirtintomis Lietuvos Respublikos švietimo, mokslo ir sporto ministro 2019 m. rugsėjo 4 d. įsakymu Nr. V-976 „Dėl Sportinio ugdymo organizavimo rekomendacijų tvirtinimo“, (toliau – Rekomendacijos) ir atitinkanti šiame Apraše nustatytus kriterijus.
5. Savivaldybės meras ar jo įgaliotas Savivaldybės administracijos direktorius, vadovaudamasis šiuo Aprašu, tvirtina:
5.1. bazinį dydį, skirtą krepšelio lėšoms apskaičiuoti; 
5.2. paraiškos formą;
5.3. sutarties formą;
5.4. ekspertų vertinimo formą;
5.5. Programų vertinimo ekspertų komisijos sudėtį ir jos darbo reglamentą;
5.6. Programų vertinimo komisijos sudėtį ir jos darbo reglamentą;
5.7. reikalavimus atitinkančių Programų sąrašą su joms vykdyti skiriama krepšelio suma;
5.8. reikalavimų neatitinkančių Programų sąrašą.
6. Savivaldybės meras ar jo įgaliotas Savivaldybės administracijos direktorius turi teisę priimti kitus sprendimus, būtinus Aprašui įgyvendinti. 

II SKYRIUS
PARAIŠKŲ PATEIKIMO ATRANKAI SĄLYGOS IR TVARKA

7. Panevėžio miesto savivaldybės biudžeto lėšomis remiamų Programų finansavimo atrankai atrankos organizatorius skelbia kvietimą teikti paraiškas. Kvietimas viešinamas oficialioje Savivaldybės interneto svetainėje www.panevezys.lt. 
8. Paraiškų teikimo terminas – ne mažiau kaip 15 darbo dienų nuo kvietimo teikti paraiškas paskelbimo dienos. Paraiškų teikimo terminas skaičiuojamas nuo pirmos kvietime nurodytos dienos iki paskutinės dienos 23:59 val. Per metus gali būti skelbiamas ne vienas kvietimas teikti paraiškas.  
9. Kvietime nurodoma:
9.1. paraiškų priėmimo laikotarpis;
9.2. paraiškos teikimo būdas;
9.3. bazinis dydis, skirtas krepšelio lėšoms apskaičiuoti;
9.4. Savivaldybės administracijos darbuotojų, konsultuojančių paraiškos teikimo klausimais, kontaktiniai duomenys;
9.5. Savivaldybės mero ar jo įgalioto Savivaldybės administracijos direktoriaus patvirtinta paraiškos forma;
9.6. Savivaldybės mero ar jo įgalioto Savivaldybės administracijos direktoriaus patvirtinta sutarties forma;
9.7. kita aktuali informacija.
10. Dokumentai teikiami tik lietuvių kalba, pasirašyti įstaigos vadovo arba jo įgalioto asmens. Kitu nei kvietime nurodytu būdu arba pasibaigus nustatytam terminui pateiktos paraiškos nepriimamos. 
11. Pareiškėjams užtikrinama galimybė raštu ir žodžiu pateikti klausimus dėl dalyvavimo atrankoje tvarkos ir sąlygų, dėl lėšų Programai įgyvendinti skyrimo sąlygų, dėl paraiškos pildymo ir pan. Konsultuojantys asmenys konsultuoja pareiškėjus šiais klausimais telefonu, raštu ir elektroniniu paštu kvietime nurodytu paraiškų teikimo laikotarpiu darbo dienomis. Konsultacijos teikiamos ir Savivaldybės skirtų lėšų panaudojimo bei atsiskaitymo už jų panaudojimą klausimais visą sutartyje numatytą lėšų panaudojimo laikotarpį. 
12. Pareiškėjas gali atsiimti pateiktą paraišką apie tai informuodamas atrankos organizatorių raštu. 
13. Pareiškėjas teikdamas paraišką patvirtina, kad jis yra susipažinęs su šiuo Aprašu ir griežtai jo laikysis. 
14. Už atrankai teikiamos informacijos teisingumą paraiškoje, jos prieduose, pridedamuose dokumentuose atsako pareiškėjas.
15. Po paraiškų teikimo termino pabaigos atrankos organizatorius inicijuoja paraiškų vertinimą, numatytą šio Aprašo IV skyriuje. 
16. Pareiškėjui Savivaldybės biudžeto lėšos neskiriamos, jeigu:
16.1. pareiškėjo veikla sustabdyta ar apribota įstatymų nustatytais pagrindais;
16.2. pareiškėjas nėra įvykdęs įsipareigojimų, susijusių su mokesčių mokėjimu (išskyrus atvejus, kai mokesčių administratoriaus sprendimu mokestinės nepriemokos mokėjimas yra atidėtas ir (arba) išdėstytas per tam tikrą laikotarpį ir šio sprendimo pagrindu sudaryta mokestinės paskolos sutartis);
16.3. pareiškėjui pritaikytas turto areštas ir Programai įgyvendinti skirtos Savivaldybės biudžeto lėšos galėtų būti išieškotos, pareiškėjas yra likviduojamas arba dėl jam pradėtos bankroto procedūros galėtų būti išieškomos Savivaldybės biudžeto lėšos;
16.4. pareiškėjas atrankai pateikė tikrovės neatitinkančius duomenis arba suklastotus dokumentus;
16.5. pareiškėjas, naudodamas Savivaldybės biudžeto lėšas, buvo neįvykdęs Savivaldybės biudžeto lėšų naudojimo sutarties ar netinkamai ją įvykdęs ir tai buvo esminis Savivaldybės biudžeto lėšų naudojimo sutarties pažeidimas arba Savivaldybė yra gavusi informaciją apie kitų valstybės ir (ar) savivaldybių biudžetų lėšų naudojimo sutarčių su kitomis valstybės ir (ar) savivaldybių institucijomis neįvykdymą ar netinkamą jų įvykdymą ir tai buvo esminis valstybės ir (ar) savivaldybių biudžetų lėšų naudojimo sutarčių pažeidimas, ir nuo šių pažeidimų paaiškėjimo dienos yra praėję mažiau kaip penkeri metai. Šis papunktis netaikomas, jeigu nuo esminių valstybės ir (ar) savivaldybių biudžetų lėšų naudojimo sutarties sąlygų pažeidimo padarymo dienos iki jo paaiškėjimo dienos yra praėję daugiau kaip penkeri metai;
16.6. pareiškėjo vadovas, asmuo, turintis teisę pareiškėjo vardu sudaryti sandorį, buhalteris (-iai) ar kitas (-i) asmuo (-enys), tvarkantis (-ys) pareiškėjo apskaitą, turi neišnykusį ar nepanaikintą teistumą už sunkius ar labai sunkius nusikaltimus arba tyčinius nusikaltimus nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai arba už korupcinio pobūdžio nusikalstamas veiklas;
16.7. pareiškėjas yra laiku nepateikęs anksčiau Savivaldybės biudžeto lėšomis finansuoto sporto projekto ar Programos sutartyje numatytų ataskaitų ir nuo šio pažeidimo yra praėję mažiau kaip penkeri metai.
17. Jeigu Aprašo 16 punkte nurodytos aplinkybės paaiškėja po sprendimo skirti Savivaldybės biudžeto lėšas pareiškėjui priėmimo, Savivaldybės biudžeto lėšų mokėjimas sustabdomas, o jau išmokėtos Savivaldybės biudžeto lėšos turi būti grąžintos į sutartyje nurodytą sąskaitą ne vėliau kaip per 10 darbo dienų nuo šių aplinkybių paaiškėjimo.

III SKYRIUS
REIKALAVIMAI IR SĄLYGOS PAREIŠKĖJAMS, PARAIŠKOMS IR PROGRAMOMS

18. Krepšelį siekiantis gauti pareiškėjas privalo būti juridinis asmuo, registruotas ne trumpiau kaip vienus metus Savivaldybės teritorijoje.
19. Krepšelį siekiantis gauti pareiškėjas kvietimu paskelbtos atrankos metu turi užpildyti ir pateikti nustatytos formos paraišką. 
20. Paraiškos forma tvirtinama Savivaldybės mero ar jo įgalioto Savivaldybės administracijos direktoriaus sprendimu.
21. Programa yra būtinas paraiškos priedas.
22. Paraiška gali turėti ir daugiau priedų.
23. Teikdamas paraišką, pareiškėjas privalo nurodyti jaunųjų futbolininkų, kurie dalyvavo praėjusiais (skaičiuojant nuo kvietime skelbiamų finansuojamų metų) kalendoriniais metais paraiškoje nurodytose varžybose, bendrą ir galinčių gauti krepšelį skaičių; varžybų pavadinimą ir datą; varžybų organizatorių ir kt. paraiškos informaciją. 
24. Programa turi būti parengta vadovaujantis Rekomendacijomis. Programa turi būti ilgalaikė, parengta kiekvienam sportinio ugdymo etapui, atsižvelgiant į ugdytinio amžių, fizinį, techninį ir taktinį pasirengimą.
25. Į Programą turi būti įtraukti sportininkai, besimokantys Savivaldybės teritorijos mokyklose pagal bendrojo ugdymo programas ir užregistruoti Mokinių registre.
26. Pareiškėjas turi būti pagal darbo ar sportinės veiklos sutartis įdarbinęs ne mažiau kaip 2 trenerius, fizinio aktyvumo ar sporto specialistus / instruktorius, kurie teisės aktų nustatyta tvarka turi tinkamą išsilavinimą darbui su ugdytiniais ir futbolo trenerio UEFA licenciją.
27. Programa turi būti vykdoma Savivaldybės teritorijoje.
28. Pareiškėjas turi turėti galiojančius dokumentus, įrodančius turimą arba nuomojamą sporto bazę, taip pat specifines ugdymo priemones ir įrangą, reikalingą Programai įgyvendinti.
29. Praėjusiais (skaičiuojant nuo kvietime skelbiamų finansuojamų metų) kalendoriniais metais Programos sportininkai turi būti dalyvavę paraiškoje numatytose varžybose. Programos sportininkai turi būti registruoti varžybų organizatorių (federacijos, asociacijos, lygos ar kt.) sistemoje. Pareiškėjas turi pateikti internetines nuorodas į oficialiai skelbiamų varžybų statistikos ir (ar) rezultatų šaltinius.
30. Konkretus varžybų sąrašas ir dalyvavimo jose informacija yra nurodomi paraiškos formoje. 
31. Finansavimas skiriamas tik meistriškumo tobulinimo, meistriškumo ugdymo ir aukšto meistriškumo etapų (kaip tai numatyta Rekomendacijose) grupes turinčiam pareiškėjui, kurio jaunieji futbolininkai turi būti registruoti Mokinių registre. 
32. Pareiškėjas privalo būti užregistravęs jaunojo sportininko neformaliojo švietimo arba formalųjį švietimą papildančio ugdymo programą NŠPR.

IV SKYRIUS
PARAIŠKŲ IR PROGRAMŲ VERTINIMAS

33. Paraiškų ir Programų vertinimas susideda iš trijų etapų:
33.1. administracinės atitikties vertinimo;
33.2. ekspertinio paraiškų vertinimo;
33.3. vertinimo komisijos vertinimo.
34. Administracinės atitikties vertinimą atlieka atrankos organizatorius. Jo metu nustatoma:
34.1. ar pateikti visi būtini paraiškoje nurodyti dokumentai;
34.2. ar pareiškėjas atitinka šiame Apraše pareiškėjui nustatytus reikalavimus;
34.3. ar pareiškėjas yra užregistravęs jaunojo sportininko neformaliojo švietimo arba formalųjį švietimą papildančio ugdymo programą NŠPR;
34.4. ar dokumentai pateikti lietuvių kalba, pasirašyti įstaigos vadovo arba jo įgalioto asmens elektroniniu parašu;
34.5. ar tenkinami kiti Apraše nustatyti formalūs reikalavimai.
35. Administracinės atitikties vertinimas turi būti atliktas ne vėliau kaip per 20 darbo dienų nuo kvietime nurodyto paraiškų teikimo termino pabaigos, tačiau Savivaldybės mero ar jo įgalioto Savivaldybės administracijos direktoriaus sprendimu šis terminas gali būti pratęstas iki 10 darbo dienų, apie tai informuojant Savivaldybės interneto svetainėje. Atlikus administracinės atitikties vertinimą, per 3 darbo dienas tinkamas toliau vertinti Programas atrankos organizatorius teikia vertinti ekspertų komisijos nariams, kuriems už darbą mokama teisės aktų nustatyta tvarka.
36. Ekspertinio vertinimo paslaugas Savivaldybė perka Lietuvos Respublikos viešųjų pirkimų įstatyme nustatyta tvarka.
37. Ekspertas turi atitikti šiuos reikalavimus:
37.1. turėti aukštąjį universitetinį ar jam prilygintą išsilavinimą;
37.2. turėti patirties valstybės arba Savivaldybės biudžeto lėšomis finansuojamų sporto projektų ar programų rengimo, vertinimo ir (ar) įgyvendinimo srityse;
37.3. turėti specialių žinių, įgūdžių, kompetencijų ir darbo patirties toje srityje, kurios programos ekspertinis vertinimas atliekamas.
38. Ekspertams taikomi tokie patys kaip ir valstybės tarnautojams Valstybės tarnybos įstatyme nustatyti kriterijai, kuriais remiantis asmuo turi būti laikomas nepriekaištingos reputacijos.
39. Ekspertais negali būti Savivaldybės tarybos nariai, Savivaldybės vykdomoji institucija ir Savivaldybės administracijos darbuotojai, įskaitant Savivaldybės administracijos direktorių.
40. Ekspertai gali atlikti Programų ekspertinį vertinimą tik prieš tai pasirašę šiuos dokumentus:
40.1. Programų vertinimo ekspertų paslaugų pirkimo sutartį;
40.2. nešališkumo ir konfidencialumo deklaraciją;
40.3. kitus su viešaisiais pirkimais susijusius dokumentus.
41. Ekspertų komisija paraiškų ir Programų vertinimo metu nustato:
41.1. ar pareiškėjo pateikta Programa atitinka Rekomendacijas, ar sportuojančiųjų amžius, užsiėmimų skaičius ir kiti techniniai Programos vykdymo duomenys atitinka sporto šakai numatytus reikalavimus paraiškoje;
41.2. ar paraiškoje, jos prieduose ar Programoje nurodyti duomenys atitinka šio Aprašo 27–29 punktuose numatytus reikalavimus;
41.3. ar pateikti visi būtini paraiškos priedai.
42. Vieną paraišką vertina 2 ekspertų komisijos nariai. Jie užpildo Savivaldybės mero ar jo įgalioto Savivaldybės administracijos direktoriaus tvirtinamą vertinimo formą ir nustato, ar paraiška su Programa atitinka nustatytus reikalavimus.
43. Administracinę atitiktį, kitus Apraše nurodytus reikalavimus ir paraiškoje nurodytų būtinų varžybų dalyvavimo faktą atitikusios Programos priskiriamos prie finansuojamų.
44. Ekspertams įvertinus visų jiems pateiktų Programų atitiktį nustatytiems kriterijams, sudaromas Programų pavadinimų sąrašas. Šiame sąraše prie kiekvienos Programos pavadinimo taip pat pateikiamas atitikties įvertinimas (atitinka arba neatitinka). Atitikties įvertinimą gavusiųjų sąraše, vadovaujantis šio Aprašo 51–55 punktais, nurodomas kiekvienam pareiškėjui siūlomas skirti krepšelis.
45. Su sudarytu galutiniu sąrašu yra supažindinami visi ekspertų komisijos nariai. Jeigu bent vienas ekspertas nepritaria rezultatams, organizuojamas ekspertų komisijos posėdis. Posėdžio metu sudaromas galutinis ekspertų komisijos Programų rezultatų sąrašas, kuris teikiamas vertinimo komisijai. Ekspertų komisija gali nesutikti su ekspertų vertinimu tik tuo atveju, kai nustatomi esminiai vertinimo procedūros ar pateiktų duomenų trūkumai. Tokiu atveju sprendimas turi būti motyvuojamas ir įforminamas protokole.
46. Vertinimo komisija sudaroma iš keturių Savivaldybės administracijos atstovų.
47. Vertinimo komisija posėdyje, atsižvelgdama į ekspertų komisijos pateiktus rezultatus, teikia rekomendacijas Savivaldybės merui ar jo įgaliotam Savivaldybės administracijos direktoriui dėl Programų finansavimo.
48. Vertinimo komisija gali rekomenduoti:
48.1. pritarti ekspertų vertinimo išvadoms;
48.2. dėl atskirų Programų priimti kitokį motyvuotą sprendimą, nei rekomenduotas ekspertų vertinimo išvadose.
49. Sprendimą dėl Programų finansavimo priima Savivaldybės meras ar jo įgaliotas Savivaldybės administracijos direktorius, atsižvelgdamas į vertinimo komisijos posėdžio protokole įformintas rekomendacijas dėl Programų finansavimo.
50. Finansuojamų ir nefinansuojamų Programų sąrašai tvirtinami Savivaldybės mero potvarkiu ar jo įgalioto Savivaldybės administracijos direktoriaus įsakymu ir skelbiami Savivaldybės interneto svetainėje.

V SKYRIUS
PROGRAMŲ FINANSAVIMAS IR SUTARČIŲ SUDARYMAS

51. Vieno mėnesio finansavimo dydis pareiškėjui yra lygus Savivaldybės mero ar jo įgalioto Savivaldybės administracijos direktoriaus tvirtinamo bazinio dydžio ir Programos sportininkų skaičiaus sandaugai.
52. Finansavimas teikiamas vieniems kalendoriniams metams.
53. Finansavimas visoms Programoms skiriamas pagal nepasikartojančių Programos sportininkų sąrašą. Tam pačiam Programos sportininkui skiriamas tik vienas krepšelis. 
54. Jeigu Savivaldybės biudžeto lėšų suma, numatyta Programoms finansuoti, yra nepakankama, pirmenybė teikiama vyresnėms amžiaus grupėms.
55. Savivaldybės biudžeto lėšos atrinktoms Programoms įgyvendinti skiriamos, jeigu jos bus patvirtintos Savivaldybės biudžete.
56. Finansavimo sutartis su pareiškėju, kuris įgyvendina finansuojamą Programą, sudaroma per 20 darbo dienų nuo Aprašo 50 punkte nurodyto įsakymo ar potvarkio priėmimo dienos.
57. Jeigu Programos pareiškėjas atsisako pasirašyti sutartį ar praleidžia sutarčiai pasirašyti nustatytą terminą, lėšos gali būti panaudojamos naujai Programų atrankai skelbti.
58. Konkretus finansavimo dydis yra apskaičiuojamas vadovaujantis Aprašo 51–55  punktais.
59. Pareiškėjui skiriamos krepšelio lėšos yra tikslinės lėšos, skiriamos Programai finansuoti (apmokėti mokytojų, dirbančių pagal šias Programas, darbą, jų kvalifikacijos tobulinimą, su šių Programų įgyvendinimu susijusių prekių ir paslaugų įsigijimo išlaidas pagal finansų ministro tvirtinamą Lietuvos Respublikos valstybės ir savivaldybių biudžetų pajamų ir išlaidų klasifikaciją). 
60. Pareiškėjas, pasirašęs sutartį, atsako už Programos vykdymą ir tikslinį bei teisėtą lėšų panaudojimą.
61. Sutartys tarp Savivaldybės administracijos ir Programos pareiškėjo sudaromos pasirašant dokumentą elektroniniais parašais.
62. Skiriamos lėšos negali būti pareiškėjo naudojamos kitoms programoms įgyvendinti.
63. Sutartis įsigalioja nuo tos dienos, kai ją pasirašo abi sutarties šalys, ir galioja, kol šalys įvykdo visus joje numatytus įsipareigojimus arba iki kol sutartis bus nutraukta.
64. Pareiškėjas Programos įgyvendinimo metu ir (arba) jai pasibaigus atsiskaito sutartyje nustatytais terminais ir tvarka teikdamas finansines ataskaitas.
65. Pareiškėjas, sutarties galiojimo laikotarpiu nepanaudojęs visų finansavimui skirtų lėšų, privalo jas grąžinti į Savivaldybės biudžeto sąskaitą, kuri nurodyta sutartyje, iki Programų finansavimo metų gruodžio 31 d. 

VI SKYRIUS
PROGRAMŲ ĮGYVENDINIMO KONTROLĖ, KOKYBĖS STEBĖSENA IR ATSISKAITYMAS

66. Pareiškėjas, įgyvendinantis finansuojamą Programą, Savivaldybei pareikalavus, pateikia: 
66.1. Krepšelio panaudojimą įrodančius pirminius finansinius dokumentus;
66.2. kitus Programos kokybę ir paraiškoje pateiktos informacijos faktą įrodančius dokumentus. 
67. Finansuojamų Programų įgyvendinimo stebėseną vykdo Savivaldybės administracijos direktoriaus įsakymu paskirti darbuotojai (toliau – stebėtojai). 
68. Stebėtojai, vykdydami savo funkcijas, turi teisę:
68.1. pagal savo kompetenciją konsultuoti finansuojamą Programą įgyvendinančius pareiškėjus;
68.2. lankytis finansuojamų Programų įgyvendinimo vietose, stebėti ugdymo procesą, ugdytojų darbą;
68.3. vertinti vykdomų veiklų atitiktį finansuojamai Programai;
68.4. siūlyti pareiškėjams galimus probleminių klausimų sprendimų būdus.
69. Stebėtojai, vykdydami savo funkcijas, turi:
69.1. vadovautis konfidencialumo, etiškumo, teisingumo ir geranoriškumo principais;
69.2. priimdami sprendimus, atsakingai rinkti informaciją iš kelių šaltinių;
69.3. stebėseną vykdyti netrikdydami švietimo teikėjo tiesioginio darbo arba ugdymo proceso;
69.4. neviešinti stebėsenos metu gautos informacijos tiek, kiek to nereikalauja situacijos sprendimas.
70. Finansuojamos Programos įgyvendinimas stebimas pagal iš anksto sudarytą planą arba gavus informaciją apie pareiškėjo Programos nevykdymą ar netinkamą jos vykdymą.
71. Stebėsena vykdoma stebint ir vertinant finansuojamos Programos ugdymo procesą, ugdytojų darbą. Stebėtojai su finansuojamos Programos įgyvendinimo stebėsenos rezultatais pareiškėją supažindina raštu, nurodydami nustatytus pažeidimus, jų ištaisymo terminą arba tai, kad pažeidimų nenustatyta.
72. Pareiškėjas stebėsenos metu nustatytus pažeidimus turi pašalinti ir supažindinti stebėtojus su įgyvendintais pokyčiais raštu ar kita pažeidimų pašalinimo faktą pagrindžiančia forma. 
73. Per nustatytą terminą nepašalinus nustatytų pažeidimų arba juos pašalinus tik iš dalies, apie pareiškėjo pažeidimus informuojamas atrankos organizatorius, kuris turi teisę siūlyti Savivaldybės administracijos direktoriui nutraukti sutartį su pareiškėju. Savivaldybės administracijos direktorius, atsižvelgdamas į siūlymą, priima sprendimą dėl sutarties nutraukimo. Apie sprendimą pareiškėjas yra informuojamas raštu.
74. Skundai dėl finansuojamų Programų įgyvendinimo nagrinėjami Lietuvos Respublikos teisės aktų nustatyta tvarka.

VII SKYRIUS
BAIGIAMOSIOS NUOSTATOS

75. Aprašas gali būti keičiamas ir pildomas Savivaldybės tarybos sprendimu.
76. Aprašo nustatyta tvarka ir tikslais asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais asmens duomenų apsaugą reglamentuojančiais teisės aktais. 
77. Už Aprašo nevykdymą ar netinkamą vykdymą asmenys atsako Lietuvos Respublikos teisės aktų nustatyta tvarka.

